Վերոհիշյալ քայլերը դառնալու են մեր տնտեսական անվտանգության երաշխիքը: Սակայն անկախության առաջին իսկ օրերից մի շարք գործոնների ազդեցությունը փորձությունների է ենթարկել մեր ազգային անվտանգությունը: Մեր տարածաշրջանը հայտնի է իր բարդ քաղաքական, պատմական, տնտեսական եւ էթնիկական հարաբերություններով: Այն միշտ եղել է ինտրիգների եւ աշխարհաքաղաքական շահերի բախման թատերաբեմ: Տարածաշրջանը նաեւ միշտ զգայուն է եղել Եվրոպայի եւ նրա շուրջ փոփոխվող ուժերի նկատմանբ: Որպես կանոն, մեծ տերություններից մեր տարածաշրջանի կախվածությունը բերել է հակասական հույսեր, առճակատում, եւ, որպես դրանց արդյունք` նաեւ վիշտ ու զրկանք: Յուրաքանչյուր կայսրություն իր հետ բերել է տարբեր մշակութային արժեքներ: Տարածաշրջանի կրոնական եւ էթնիկական բարդ կառուցվածքի հետ նրանց համակցությունը ստեղծել է բարդ ու խճճված փոխհարաբերություններ: Տարածաշրջանի պատմական հակասությունների հաղթահարումը մեր ժամանակների ամենաբարդ եւ լուրջ խնդիրներից է: Կոմպլեմենտարության արտաքին քաղաքականության միջոցով Հայաստանին հաջողվել է արդյունավետ աշխատել մեր հարեւանների, ինչպես նաեւ տարածաշրջանային տերությունների եւ Ռուսաստանի, Ամերիկայի Միացյալ Նահանգների ու Եվրոպայի հետ: Մեծ տերությունների շահերի բախումից օգտվելու փորձերի փոխարեն մենք ձգտում ենք օգուտ քաղել լարվածությունը թուլացնելու եւ նրանց շահերը մոտեցնելու ճանապարհներ փնտրելու միջոցով: Այդ քաղաքականությունը նաեւ ամրապնդում է տարբեր միջազգային եւ տարածաշրջանային կառույցներում մեր քաղաքական ու տնտեսական ինտեգրումը: